
Република Србија                                                                                   
ОПШТИНА ЦРНА ТРАВА
ИЗБОРНА КОМИСИЈА
Број: __/2023
Датум: 23.12.2023. године
ЦРНА ТРАВА

З  А  П  И  С  Н  И  К
СА 31. СЕДНИЦЕ ИЗБОРНЕ КОМИСИЈЕ  
ОПШТИНЕ ЦРНА ТРАВА
ОДРЖАНЕ 23.12.2023. ГОДИНЕ

Седница је почела у 14:00 часова у сали Дома културе у Црној Трави.
Седницу је отворио заменик председника Изборне комисије општине Црна Трава, Милош Глигоријевић који је констатовао да су на седници Изборне комисије присутни: 

- чланови из сталног састава: Предраг Цветковић, Зоран Николић, Душица Петровић, Светлана Костадиновић (одсутни су Јована Симовић и Игор Дојчиновић)
- заменици чланова из сталног састава: Магдалена Илић (заменик одсутне Јоване Симовић), Ана Војиновић (заменик одсутног Игора Дојчиновића), Жаклина Рашић (заменик присутног Зорана Николића), Раде Величковић (заменик присутне Светлане Костадиновић)
- из проширеног састава:
	* Лела Стефановић, члан, док је заменик Тамара Перовић одсутна
	* Биљана Бабић, члан и Смиља Ђорђевић, заменик члана
	* Верољуб Славковић, члан, док је заменик Бојан Рашић одсутан,
	* Вељко Стаменковић, заменик члана, док је члан Сања Николић одсутна
	* Наташа Банковић Славковић, члан, док је заменик Ивана Павловић, одсутна
	* Данијела Стаменковић, члан и Горица Богдановић, заменик члана

Седници присуствује и Александар Николић, секретар Изборне комисије, док је његов заменик Иван Синадиновић одсутан.
Седници не присуствују ни Бојан Цекић, председник Изборне комисије, као ни Аца Стојановић, члан и Јелена Ивић, његов заменик, из проширеног састава Изборне комисије.

Како је констатовано присуство већине чланова комисије, председавајући је утврдио да постоји кворум за рад и пуноважно одлучивање.

Председавајући је најпре на гласање ставио записник са 30. седнице Изборне комисије. Записник је једногласно усвојен.

Затим је председавајући предложио следећи,
                     
Д Н Е В Н И   Р Е Д:

1. Разматрање и доношење решења о стављању ван снаге Збирног извештаја о резултатима гласања на изборима за народне посланике на бирачким местима на територији општине Црна Трава
2. Разматрање и одлучивање по захтеву за поништавање гласања на свим бирачким местима на територији општине Црна Трава који је поднет од стране КОАЛИЦИЈЕ СРБИЈА ПРОТИВ НАСИЉА
3. Разматрање и доношење решења о трошковима превоза изборног материјала за спровођење избора на народне посланике на територији општине Црна Трава
4. Текућа питања

Предложени дневни ред једногласно је усвојен.

Након тога прешло се на рад по тачкама дневног реда.


ПРВА ТАЧКА

	Ову тачку дневног реда образложио је Александар Николић, који је навео да је чланом 148. став 1. Закона о избору народних посланика прописано да подносилац проглашене изборне листе има право да у року од 72 часа од затварања бирачког места поднесе захтев за поништавање гласања на бирачком месту због неправилности током спровођења гласања. Чланом 119. став 1. Закона о избору народних посланика прописано је да локална изборна комисија у року од 96 часова од затварања бирачких места доноси за сва бирачка места која се налазе на њеној територији и и без одлагања доставља Републичкој изборној комисији збирни извештај о резултатима гласања. Чланом 119. став 3. Закона о избору народних посланика прописано је да ако је поднето правно средство због неправилности током спровођења гласања на бирачком месту рок за доношење и достављање збирног извештаја о резултатима гласања рачуна се од дана када су локалној изборној комисији достављене одлуке о свим поднетим правним средствима. Поштујући законске рокове Изборна комисија општине Црна Трава је дана 21.12.2023. године донела збирни извештај о резултатима гласања на изборима за народне посланике на бирачким местима на територији општине Црна Трава, с обзиром да до истека рока за подношење правних средстава (20.12.2023. године у 20:00 часова), као ни наредног дана путем редовне поште нису изјављена правна средства за заштиту изборног права. Међутим, дана 22.12.2023. године путем редовне поште Изборној комисији је пристигао захтев за поништавање гласања на свим бирачким местима на територији општине Црна Трава, изјављен од стране овлашћених лица КОАЛИЦИЈЕ СРБИЈА ПРОТИВ НАСИЉА, подносиоца проглашене изборне листе кандидата за народне посланике, а који је предат пошти дана 20.12.2023. године у 21 час. С обзиром на изјављено правно средство, нема основа да збирни извештај остане на снази док се не оконча поступак по поднетом правном средству, те је предлог да се донесе решење као и диспозитиву.

Након уводног излагања председавајући је отворио расправу.
	Пошто у расправи нико није учествовао, иста је затворена и прешло се на гласање.

	По извршеном гласању константовано је да је 13 (тринаест) чланова/заменика чланова гласало ЗА, против није било, уздржаних није било, тако да је Изборна комисија општине Црна Трава, једногласно донела 

· Решење о стављању ван снаге Збирног извештаја о резултатима гласања на изборима за народне посланике на бирачким местима на територији општине Црна Трава
ДРУГА ТАЧКА

Ову тачку дневног реда образложио је Александар Николић, који је навео да је дана 20.12.2023. године путем поште у Београду, у 21 час (заведен код Изборне комисије општине Црна Трава дана 22.12.2023. године у 14:45 часова) поднет је од стране Маринике Тепић из Новог Сада и Мирослава Алексића из Трстеника, овлашћених лица КОАЛИЦИЈЕ СРБИЈА ПРОТИВ НАСИЉА, подносиоца проглашене изборне листе кандидата за народне посланике СРБИЈА ПРОТИВ НАСИЉА – МИРОСЛАВ МИКИ АЛЕКСИЋ - МАРИНИКА ТЕПИЋ (СТРАНКА СЛОБОДЕ И ПРАВДЕ, НАРОДНИ ПОКРЕТ СРБИЈЕ, ЗЕЛЕНО-ЛЕВИ ФРОНТ, НЕ ДАВИМО БЕОГРАД, ЕКОЛОШКИ УСТАНАК – ЋУТА, ДЕМОКРАТСКА СТРАНКА, ПОКРЕТ СЛОБОДНИХ ГРАЂАНА, СРБИЈА ЦЕНТАР, ЗАЈЕДНО, ПОКРЕТ ЗА ПРЕОКРЕТ, УДРУЖЕНИ СИНДИКАТИ СРБИЈЕ „СЛОГА“, НОВО ЛИЦЕ СРБИЈЕ) Изборној комисији општине Црна Трава захтев за поништавање гласања на свим бирачким местима која се налазе на територији ове Изборне комисије, због повреде права на слободну и једнаку изборну кампању, повреде права на слободне и једнаке изборе у вези са вођењем бирачког списка, повреде слободе гласања  (паралелних бирачких спискова, давања и примања мита у вези са гласањем), повреде чувања изборног материјала. Увидом у поднети захтев може се утврдити да је исти дозвољен и поднет од стране овлашћених лица, али да није благовремен, односно није поднет у законском року из члана 148. Закона о избору народних посланика. Наиме, чланом 148. став 1. Закона о избору народних посланика прописано је да подносилац проглашене изборне листе има право да у року од 72 часа од затварања бирачког места поднесе захтев за поништавање гласања на бирачком месту због неправилности током спровођења гласања.	Увидом у коверат у ком је достављен поднети захтев за поништавање гласања може се утврдити да је исти поднет путем поште у Београду (ПТТ 11061, Београд 139) и да је предат пошти дана 20.12.2023. године у 21 час, а увидом на званичну интернет страницу Поште Србије, у секцији Пратите статус - Пошиљке, да је пријем наведеног захтева у пошти у Београду извршен у 21:04:35. Увидом у записнике о раду бирачких одбора на свих 12 бирачких места може се утврдити да ни на једном бирачком месту на територији општине Црна Трава није било прекида гласања и да су сва бирачка места затворена 17.12.2023. године у 20:00 часова. У складу са тим, рок за подношење захтева за поништавање гласања на бирачким местима на територији општине Црна Трава истекао је 20.12.2023. године у 20:00 часова. 	Чланом 159. став 1. Закона о избору народних посланика прописано је да се одредбе закона којим се уређује општи управни поступак сходно примењују на одлучивање о захтеву за поништавање гласања на бирачком месту и на одлучивање о приговору.	Чланом 92. став 1. тачка 4) Закона о општем управном поступку ("Службени гласник РС", број 18/2016, 95/2018 - аутентично тумачење и 2/2023 - одлука УС) прописано је да орган решењем одбацује захтев којим је покренут поступак ако захтев није поднет у року. Исто решење даје и члан 167. Закона о општем управном поступку, којим се уређује поступање другостепеног органа по жалби, као правном леку, с обзиром да се у ставу 1. овог члана прописује да другостепени орган решењем одбацује жалбу која није благовремена. У складу са наведеним, предлаже се да захтев за поништавање гласања буде одбачен као неблаговремен.

Након уводног излагања председавајући је отворио расправу.
	Пошто у расправи нико није учествовао, иста је затворена и прешло се на гласање.
	Председавајући је на гласање ставио предлог решења о одбацивању захтева као неблаговременог.
	По извршеном гласању константовано је да је 9 (девет) чланова/заменика чланова гласало ЗА, против није било, уздржаних није било, тако да је Изборна комисија општине Црна Трава, једногласно донела

· Решење о одбацивању захтева за поништавање гласања на свим бирачким местима на територији општине Црна Трава због неблаговремености
ТРЕЋА ТАЧКА

У оквиру ове тачке Александар Николић је навео да је на седници комисије која је одржана пре избора донета одлука којом се врши расподела средстава за подмирење трошкова превоза изборног материјала по бирачким местима. Тада је речено и у одлуци прописано да ће се након окончања избора донети посебно решење којим ће се распоређени износи накнаде доделити конкретним лицима, а у зависности од тога ко је те трошкове фактички сносио. На основу евиденције о доласку по изборни материјал пре гласања и враћању материјала после гласања, као и да основу изјава председника бирачких одбора о лицима која су вршила превоз повереника бирачких одбора ради реализације гласања ван бирачког места, потребно је донети решење, као што је дато у материјалу за седницу. Ово стога што се комисији већ обратила Републичка изборна комисија тражећи достављање овог решења до 26.12.2023. године. Након што средства буду пренета на посебан подрачун Општинске управе иста ће бити исплаћена лицима наведеним у решењу.

Након уводног излагања председавајући је отворио расправу.
	Пошто у расправи нико није учествовао, иста је затворена и прешло се на гласање.

	По извршеном гласању константовано је да је 9 (девет) чланова/заменика чланова гласало ЗА, против није било, уздржаних није било, тако да је Изборна комисија општине Црна Трава, једногласно донела

· Решење о трошковима превоза изборног материјала за спровођење избора на народне посланике на територији општине Црна Трава.
-------------------------

Седница је завршена 23.12.2023. године у _____ часова.
	Писани материјал је саставни део овог Записника.


ИЗБОРНА КОМИСИЈА
ОПШТИНЕ ЦРНА ТРАВА


                   СЕКРЕТАР                                                      	 ЗАМЕНИК ПРЕДСЕДНИКА
  	Александар Николић			 	        Милош Глигоријевић

